**Līgums Nr.\_\_\_\_\_\_\_\_\_\_\_\_**

par izpētes darbu veikšanu un projektēšanas uzdevuma sagatavošanu

*(Objekts: Torņa iela 1, Rīgā (būves kadastra apzīmējums 0100 008 0055 001, 0100 008 0055 301))*

|  |  |
| --- | --- |
| Rīga | 2017.gada 15.novembrī |

**VAS „Valsts nekustamie īpašumi”**, kuru, pamatojoties uz 2017.gada 18.oktobra pilnvaru Nr.133, pārstāv valdes priekšsēdētājs Ronalds Neimanis un valdes locekle Kitija Gruškevica, no vienas puses, un

**SIA „Alberta projekts”,** kuru, pamatojoties uz statūtiem, pārstāv valdes loceklis Dēvijs Šīraks, no otras puses,

pamatojoties uz iepirkuma „Nekustamā īpašuma Torņa ielā 1, Rīgā, izpētes darbu veikšana un projektēšanas uzdevuma sagatavošana” ar identifikācijas Nr. VNĪ/2017/5/2-1/M-46rezultātiem noslēdz šo līgumu:

1. **LĪGUMĀ LIETOTIE TERMINI**
   1. **Pasūtītājs** – VAS “Valsts nekustamie īpašumi”, vienotais reģ. Nr. 40003294758, juridiskā adrese Vaļņu iela 28, Rīga, LV-1980.
   2. **Izpildītājs** – SIA “Alberta projekts”, reģ., Nr.40003719843, juridiskā adrese Duntes iela 28-96, Rīga, LV-1050.
   3. **Puse/Puses –** Pasūtītājs vai Izpildītājs, vai abi kopā.
   4. **Lietotājs** – Latvijas Nacionālais mākslas muzejs.
   5. **Līgums** - šis, starp Pusēm noslēgtais līgums un visi tā pielikumi.
   6. **Iepirkums** – „Nekustamā īpašuma Torņa ielā 1, Rīgā, izpētes darbu veikšana un projektēšanas uzdevuma sagatavošana” ar identifikācijas Nr. VNĪ/2017/5/2-1/M-46.
   7. **Objekts** – nekustamā īpašuma Torņa ielā 1, Rīgā (kadastra numurs 0100 008 0055) sastāvā ietilpstošā ēka ar kadastra apzīmējumu 0100 008 0055 001 un inženierbūve ar kadastra apzīmējumu 0100 008 0055 301.
   8. **Darbi** – saskaņā ar Tehniskajā specifikācijā noteiktajām prasībām veikt izpētes darbus un projektēšanas uzdevuma sagatavošanu, lai nākotnē varētu veikt iepirkumu projektēšanas darbu veikšanai Objekta pārbūves, atjaunošanas un restaurācijas darbiem. Šajā Līgumā par Darbiem ir uzskatāma arī kāda tā daļa, posms.
   9. **Līgumcena** – saskaņā ar Izpildītāja iesniegto Finanšu piedāvājumu, kas pievienots Līguma pielikumā (3.pielikums), kopējā naudas summa bez PVN, kuru Pasūtītājs samaksās Izpildītājam par pilnā apjomā un noteiktos termiņos izpildītiem Darbiem. Līgumcena ietver visus izdevumus un atlīdzību, kāda Izpildītājam pienākas sakarā ar pilnīgu un pienācīgu Līgumā noteikto saistību izpildi, t.sk. Darbu veikšanai un organizācijai nepieciešamās, izejas materiālu, saskaņojumu un informācijas vākšanas, uzmērīšanas, apsekošanas, transporta, apdrošināšanas un nodokļiem nepieciešamās izmaksas, izpētes darbi, kā arī izmaksas darbiem, kas nav tieši iekļauti šajā Līgumā, bet kuru izpildes vai pielietojuma nepieciešamība izriet no Tehniskajā specifikācijā noteiktajām prasībām Darbu izpildei.
   10. **PVN** – pievienotās vērtības nodoklis.
   11. **Darbu nodošanas un pieņemšanas akts** – akts, kas apliecina Līgumā noteikto Darbu nodošanu un pēc tā abpusējās parakstīšanas apliecina Darbu pieņemšanu. Darbu nodošanas un pieņemšanas akts tiek sagatavots un parakstīts 2 (divos) eksemplāros. Darbu nodošanas un pieņemšanas akta parauga forma pievienota Līguma pielikumā (4.pielikums).
   12. **Apakšuzņēmējs** – Izpildītāja nolīgta persona vai savukārt tās nolīgta persona, kura veic darbus vai sniedz pakalpojumus Līgumā paredzēto Darbu izpildei.
   13. **Autortiesību objekts** - saskaņā ar šo Līgumu Izpildītāja veiktā darba rezultātā radītie materiālie objekti, ja saskaņā ar Autortiesību likumu tie ir aizsargājamie darbi.
   14. **Nepārvarama vara -** notikumi, kurus nav iespējams ne paredzēt, ne novērst un kuri iziet ārpus Pušu kontroles un atbildības: dabas katastrofa, ūdens plūdi, ugunsgrēks, zemestrīce un citas stihiskas nelaimes, kā arī karš un karadarbība, streiki, Latvijas valsts institūciju, kā arī pašvaldību institūciju pieņemtie normatīvie akti un norādījumi un citi apstākļi, kas neiekļaujas Pušu iespējamās kontroles robežās u.c.
2. **LĪGUMA PRIEKŠMETS**

Pasūtītājs uzdod un Izpildītājs apņemas izpildīt Darbus atbilstoši Līgumam, Tehniskajai specifikācijai (1.pielikums), citiem Līguma pielikumiem un normatīvo aktu noteikumiem. Precīzs Darbu apjoms noteikts Tehniskajā specifikācijā (Līguma 1.pielikums).

1. **LĪGUMCENA UN SAMAKSAS NOTEIKUMI**
   1. Līgumcena ir 38 730,00 EUR (trīsdesmit astoņi tūkstoši septiņi simti trīsdesmit *euro* un 00 centi).
   2. Papildus Līgumcenai tiek aprēķināts un maksāts PVN normatīvajos aktos noteiktā apmērā un kārtībā.
   3. Līguma darbības laikā izmaiņas Līgumcenā var tikt veiktas tikai Līgumā un Publisko iepirkumu likumā paredzētajā kārtībā un apmērā.
   4. Līgumcena visā Līguma darbības laikā nevar tikt paaugstināta sakarā ar cenu pieaugumu darbaspēka un/vai materiālu izmaksām, un citu normatīvo aktu (t.sk. nodokļu likmes vai nodokļu) izmaiņām, kas stāsies spēkā visā Līguma darbības laikā vai kas stājušās spēkā pirms Līguma spēkā stāšanās, un jebkuriem citiem apstākļiem, kas varētu ietekmēt Līgumcenu.
   5. Izpildītājam nav tiesības prasīt papildu samaksu no Pasūtītāja, ja Darbu izpildes laikā tiek konstatēts, ka Izpildītājs nav iekļāvis visus nepieciešamos Darbus un/vai izmaksas saskaņā ar Tehnisko specifikāciju, kļūdījies Darbu cenās, nav piedāvājis cenu par visu Darbu apjomu, kas nepieciešami Darbu pilnīgai pabeigšanai saskaņā ar Līgumu. Šajā punktā minētās papildu izmaksas, kas nepieciešamas, lai veiktu Darbus tādā apjomā un kvalitātē, lai pilnā apmērā realizētu Tehniskajā specifikācijā norādīto iepirkumu, sedz Izpildītājs.
   6. Izpildītājam nav tiesības prasīt papildu samaksu no Pasūtītāja, ja Līguma izpildes laikā Pasūtītāja prasībās tiek konstatēta kļūda, kuru bija iespējams konstatēt pirms Līguma noslēgšanas, pārbaudot Pasūtītāja prasības ar pienācīgu rūpību, kādu pamatoti varētu sagaidīt no Izpildītāja kā attiecīgās nozares profesionāļa.
   7. Samaksa par Darbiem tiek veikta divās daļās:
      1. 10 844,00 EUR (desmit tūkstoši astoņi simti četrdesmit četri *euro* un 00 centi) tiek samaksāti pēc priekšizpētes veikšanas atbilstoši Līguma 4.1.1.punktam un Tehniskajā specifikācijā noteiktajām prasībām, un attiecīga Darbu nodošanas un pieņemšanas akta abpusējas parakstīšanas;
      2. Atlikusī Līgumcena 27 886,00 EUR (divdesmit septiņi tūkstoši astoņi simti astoņdesmit seši *euro* un 00 centi) apmērā tiek samaksāta pēc Darbu pilnīgas pabeigšanas un attiecīga Darbu nodošanas un pieņemšanas akta abpusējas parakstīšanas.
   8. Pušu parakstīts Darbu nodošanas un pieņemšanas akts ir pamats rēķina par Darbu izpildi izrakstīšanai.
   9. Šajā Līgumā noteiktos maksājumus Pasūtītājs veic 15 (piecpadsmit) darba dienu laikā pēc Darbu nodošanas un pieņemšanas akta abpusējas parakstīšanas un Izpildītāja rēķina saņemšanas, maksājumu pārskaitot uz Izpildītāja norādīto bankas norēķinu kontu.
   10. Puses vienojas, ka Izpildītājs iesniedz rēķinu, nosūtot to uz Pasūtītāja elektroniskā pasta adresi [rekini@vni.lv](mailto:rekini@vni.lv). Izpildītājs, sagatavojot rēķinu, tajā iekļauj informāciju par Līguma datumu, numuru un Objektu. Līdz brīdim, kamēr Izpildītājs nav iekļāvis rēķinā šajā punktā noteikto informāciju, uzskatāms, ka Izpildītājs rēķinu nav iesniedzis.
   11. Par rēķina apmaksas dienu tiek uzskatīta diena, kad Pasūtītājs ir pārskaitījis naudu uz Izpildītāja bankas norēķinu kontu.
2. **DARBU IZPILDES KĀRTĪBA**
   1. Izpildītājam Darbi pilnā apmērā ir jāizpilda ne vēlāk kā 90 (deviņdesmit) kalendāro dienu laikā no Līguma spēkā stāšanās dienas un līdz šādiem starptermiņiem saskaņā ar Tehniskajā specifikācijā noteiktajām prasībām jāveic šādi Darbu posmi:
      1. ne vēlāk kā 45 (četrdesmit piecu) kalendāro dienu laikā no Līguma spēkā stāšanās dienas veikt priekšizpēti;
      2. ne vēlāk kā 60 (sešdesmit) kalendāro dienu laikā no Līguma spēkā stāšanās dienas sagatavot tehniski-ekonomiski pamatotu būvprojekta principiālo risinājumu priekšlikumus saskaņā ar Tehnisko specifikāciju, prezentējot to Pasūtītājam un Lietotājam ne vēlāk kā 2 (divas) darba dienas pirms šajā punktā noteiktā termiņa;
      3. ne vēlāk kā 90 (deviņdesmit) kalendāro dienu laikā no Līguma spēkā stāšanās dienas izstrādāt projektēšanas uzdevumu.
   2. Pasūtītājs pirms katra nākamā Līguma 4.1.2. vai 4.1.3.apakšpunktā norādītā Darba posma uzsākšanas ir tiesīgs pārtraukt Darbu izpildi. Minētajā gadījumā Izpildītājs nodod Pasūtītājam Darba izpildes ietvaros sagatavotos dokumentus un Pasūtītājs veic samaksu par faktiski izpildītajiem Darbiem, kas pieņemti ar abpusēji parakstītu Darbu nodošanas un pieņemšanas aktu.
   3. Darba izpildes faktu apliecina Pušu parakstīts Darbu nodošanas un pieņemšanas akts. Darbu nodošanas un pieņemšanas aktu sagatavo Izpildītājs.
   4. Pasūtītājs 3 (trīs) darba dienu laikā izvērtē veikto Darbu un sagatavotās dokumentācijas atbilstību Līguma noteikumiem pēc tam, kad Izpildītājs ar Darbu nodošanas un pieņemšanas aktu ir nodevis Pasūtītājam:
      1. Darbu ietvaros sagatavotos dokumentus (t.sk. Objekta atjaunošanas un pārbūves tehniski – ekonomiski pamatoti principiālo risinājumu priekšlikumus un projektēšanas uzdevumu);
      2. Darbu izpildē pasūtītos un no citām iestādēm, institūcijām un komersantiem saņemtos dokumentus;
      3. Darbu izpildē no Pasūtītāja saņemtos dokumentus (ja tādi ir saņemti).
   5. Ja, izskatot saņemtos dokumentus, Pasūtītājs konstatē, ka tie atbilst Līguma noteikumiem, Darbi ir izpildīti pilnā apmērā, kvalitatīvi un Izpildītājs ir iesniedzis visus nepieciešamos dokumentus, Pasūtītājs paraksta Darbu nodošanas un pieņemšanas aktu.
   6. Ja Izpildītāja sagatavotie dokumenti neatbilst Līguma noteikumiem, Darbi nav izpildīti pilnā apmērā, nav kvalitatīvs, iztrūkst kāds no nepieciešamajiem dokumentiem vai Pasūtītājs konstatē citus trūkumus, Pasūtītājs izsniedz Izpildītājam rakstisku atteikumu pieņemt Darbus, norādot atteikuma iemeslu. Izpildītājs 3 (trīs) darba dienu laikā novērš konstatētos trūkumus/nepilnības un atkārtoti iesniedz Pasūtītājam dokumentus. Ja pēc trūkumu/nepilnību novēršanas Pasūtītājs atzīst, ka Darbi ir izpildīti atbilstoši Līguma noteikumiem, ir veikti pilnā apmērā, kvalitatīvi un ir saņemti visi nepieciešamie dokumenti, Pasūtītājs paraksta Darbu nodošanas un pieņemšanas aktu.
   7. Pasūtītājs ir tiesīgs neparakstīt Darbu nodošanas un pieņemšanas aktu līdz brīdim, kad Izpildītājs ir novērsis visus Pasūtītāja konstatētos trūkumus.
   8. Līguma 4.6.punktā noteikto trūkumu novēršana nedod tiesības Izpildītājam pagarināt Līguma 4.1.punktā noteiktos Darbu izpildes termiņus.
   9. Ja darba izpildes kavējums rodas, Pasūtītājam nepildot Līguma 5.3.1. un/vai 5.3.2. punktos noteiktos pienākumus, Līguma 4.1.1., 4.1.2. un/vai 4.1.3. punktos noteiktie Darbu izpildes termiņi var tikt pagarināti par tik dienām, par cik Pasūtītājs kavē šā Līguma 5.3.1. un/vai 5.3.2. punktos noteiktos pienākumus;
   10. Par Darbu pieņemšanas dienu ir atzīstama diena, kad Pasūtītājs ir parakstījis Darbu nodošanas un pieņemšanas aktu.
3. **PUŠU TIESĪBAS UN PIENĀKUMI**
   1. Izpildītāja pienākumi:
      1. izpildīt visus Līgumā paredzētos Darbus ar saviem darba rīkiem, resursiem, ierīcēm un darbaspēku, organizēt un veikt darbus u.c. uzdevumus, kas nepieciešami darbu veikšanai atbilstoši šī Līguma noteikumiem un normatīvajiem aktiem, kā arī nodot Darbus Pasūtītājam Līguma 4.1.punktā noteiktajā termiņā, vienlaikus iesniedzot visu dokumentāciju (t.sk. atjaunošanas un pārbūves tehniski – ekonomiski pamatoti principiālo risinājumu priekšlikumus un projektēšanas uzdevumu);
      2. izstrādāt Tehniskajā specifikācijā noteikto dokumentāciju saskaņā ar Līguma un spēkā esošo normatīvo aktu prasībām un iesniegt tos Pasūtītājam Līguma 4.1.punktā noteiktajos termiņos un Tehniskajā specifikācijā noteiktajā formātā un apjomā;
      3. rakstiski saskaņot ar Pasūtītāju tehniski-ekonomiski pamatotu būvprojekta principiālo risinājumu priekšlikumu prezentācijas laiku un iesniegt prezentācijas materiālus Pasūtītājam ne vēlāk kā 3 (trīs) darba dienas pirms prezentācijas dienas;
      4. apsekot Objektu apvidū un, veicot Darbus Objektā, ievērot Objekta iekšējās kārtības, apsardzes, darba drošības un ugunsdrošības noteikumus un nodrošināt Objekta funkcionālo darbību, kā arī uzņemties atbildību par jebkādām sekām, kuras iestājās minēto noteikumu neievērošanas vai nepienācīgas ievērošanas rezultātā;
      5. nodrošināt, ka Darbu veikšanā tiks iesaistīti tikai kvalificēti Iepirkuma dokumentācijā noteiktajām prasībām atbilstoši speciālisti, kuriem ir visas nepieciešamās atļaujas/sertifikāti/ licences, ja tādas nepieciešamas saskaņā ar normatīvajiem aktiem, un pieredze attiecīgā darba veikšanā;
      6. Darbus veikt sadarbībā ar Pasūtītāju, ne retāk kā vienu reizi nedēļā (vai pēc nepieciešamības biežāk) organizēt, vadīt un protokolēt Izpildītāja un Pasūtītāja pārstāvju, Lietotāja kopīgas sanāksmes, kurās tiek risināti ar Līgumā noteikto Darbu izpildi saistītie jautājumi, veikt sapulču protokolēšanu, sapulcēs prezentēt sagatavotos risinājumus un nodrošināt nepieciešamo speciālistu piedalīšanos sapulcēs. Protokolā fiksētie lēmumi un norādījumi Izpildītājam ir saistoši;
      7. piedalīties projektēšanas iepirkuma procedūras ietvaros rīkotajās ieinteresēto piegādātāju sanāksmēs, kā arī sniegt atbildes uz pretendentu jautājumiem, kas projektēšanas iepirkuma laikā tiek uzdoti saistībā ar projektēšanas uzdevumu;
      8. pieprasīt no Pasūtītāja nepieciešamo informāciju un dokumentāciju, kas ir saistīta ar šajā Līgumā minēto Darbu veikšanu un kuru saskaņā ar šo Līgumu Izpildītājam nav pienākums izstrādāt un/vai saņemt pašam;
      9. nekavējoties ziņot Pasūtītājam par tādiem apstākļiem Darbu izpildes gaitā, kas var ietekmēt un/vai aizkavēt Darbu izpildes termiņus, pasliktināt Darbu kvalitāti, vai kā citādi negatīvi ietekmēt veicamos Darbus;
      10. būt atbildīgam par veikto Darbu atbilstību Līguma noteikumiem un normatīvo aktu prasībām;
      11. par saviem līdzekļiem novērst Darbu ietvaros izstrādātajos dokumentos atklātos trūkumus, nepilnības, neprecizitātes Pasūtītāja norādītajā termiņā;
      12. veikt citus pienākumus, kuri ir noteikti Tehniskajā specifikācijā.
   2. Izpildītājam ir tiesības saņemt Līgumā noteikto samaksu par kvalitatīvi un pilnīgi izpildītiem attiecīgajiem Darbiem atbilstoši Līguma un normatīvo aktu noteikumiem.
   3. Pasūtītāja pienākumi:
      1. pēc Izpildītāja pieprasījuma iesniegt Izpildītājam Pasūtītāja rīcībā esošo un Izpildītāja pieprasīto informāciju par Objektu un tā būvniecības ieceres realizācijai izvirzītajām prasībām, kā arī visu citu dokumentāciju, kas ir Pasūtītāja rīcībā un nepieciešama Līguma izpildes nodrošināšanai, un kurus saskaņā ar šo Līgumu Izpildītājam nav pienākums izstrādāt un/vai saņemt pašam;
      2. nodrošināt Izpildītājam piekļuvi Objektam, ja tas nepieciešams Līguma izpildei;
      3. veikt apmaksu saskaņā ar Līguma noteikumiem.
   4. Pasūtītāja tiesības:
      1. iesniegt Izpildītājam pretenzijas par nepilnībām un neprecizitātēm Darbu izpildē, sagatavotajos dokumentos. Pasūtītāja iesniegtās pretenzijas Izpildītājam ir saistošas;
      2. pārtraukt Darbu izpildi saskaņā ar Līguma 4.2.punktu, par to rakstiski paziņojot Izpildītājam.
   5. Parakstot šo Līgumu, Pasūtītājs pilnvaro Izpildītāju pārstāvēt Pasūtītāju visās valsts un pašvaldību iestādēs un kapitālsabiedrībās, komercsabiedrībās, lai vāktu un sagatavotu Darbu ietvaros izstrādājamos dokumentus. Ja tas nepieciešams, pēc Izpildītāja pieprasījuma Pasūtītājs izsniedz Izpildītājam atsevišķu pilnvaru minētā uzdevuma izpildei.
4. **AUTORTIESĪBAS**
   1. Pasūtītājam ar šo Līgumu un bez papildus atlīdzības tiek nodotas Izpildītāja kā autora Autortiesību likuma 15.pantā minētās esošās un nākamās mantiskās tiesības attiecībā uz saskaņā ar Līgumu radītajiem Autortiesību objektiem. Minētās tiesības Pasūtītājs ir tiesīgs atsavināt citām personām.
   2. Izpildītājs garantē, ka netiks izmantotas Autortiesību likuma 14.panta pirmajā daļā noteiktās autora personiskās tiesības uz izlemšanu, vai darbs tiks izziņots un kad tas tiks izziņots (14.panta pirmās daļas 2.punkts), darba atsaukšanu (14.panta pirmās daļas 3.punkts), uz darba neaizskaramību (14.panta pirmās daļas 5.punkts) un pretdarbību (14.panta pirmās daļas 6.punkts).
   3. Pasūtītājs iegūst visas tiesības detalizēt, izmainīt, pārveidot, grozīt un papildināt Autortiesību objektus vai tā daļas, izmantot tos jaunu darbu radīšanai un pielāgot savām vajadzībām un šādām darbībām jebkurā gadījumā nav nepieciešama atsevišķa Izpildītāja piekrišana.
   4. Izpildītājs nodrošina no citām Autortiesību objektu izstrādē iesaistītajām personām visu atļauju un tiesību saņemšanu, kas nepieciešamas, lai Autortiesību objektus nodotu Izpildītājam.
   5. Izstrādājot dokumentāciju, Izpildītājam ir pienākums nepieļaut citu autortiesību subjektu personisko vai mantisko tiesību aizskaršanu, kā arī prettiesiski iegūtu autortiesību objektu izmantošanu. Izpildītājs ir pilnībā atbildīgs par trešo personu autortiesību pārkāpumiem. Izpildītājs nodrošina, ka tas no darbu autoriem un jebkurām citām dokumentācijas izstrādē iesaistītām personām saņem visas atļaujas un tiesības, kas nepieciešamas, lai nodotu Pasūtītājam šajā Līgumā noteiktās tiesības un uzturētu tās spēkā.
   6. Izpildītājs apņemas bez Pasūtītāja rakstiskas atļaujas nenodot trešajām personām, kā arī neizmantot trešo personu labā Autortiesību objektus.
   7. Puses vienojas, ka Pasūtītājasamaksa Izpildītājam saskaņā ar šo Līgumu ietver arī autoratlīdzību un Izpildītājs nav tiesīgs pieprasīt papildus autoratlīdzību/honorāru.
   8. Puses vienojas, ka Pasūtītājam ir tiesības nodot Autoruzraudzības veikšanu citam atbilstošās jomas speciālistam vai komersantam, kas nodarbina atbilstošas jomas speciālistu.
5. **APDROŠINĀŠANA**
   1. Izpildītājs apņemas 10 (desmit) darba dienu laikā pēc Līguma spēkā stāšanās dienas, bet ne vēlāk kā pirms Darbu uzsākšanas iesniegt Pasūtītājam Izpildītāja un tā Līguma izpildē iesaistīto būvspeciālistu profesionālās civiltiesiskās atbildības apdrošināšanas polises, apdrošināšanas līguma un dokumentu, kas apliecina apdrošināšanas prēmijas apmaksu, apliecinātas kopijas, uzrādot minēto dokumentu oriģinālus, kas apliecina šādu apdrošināšanas līgumu spēkā esamību:
      1. Izpildītāja civiltiesiskās atbildības apdrošināšanu konkrētā Objektā ar kopējo atbildības limitu un atbildības limitu par katru gadījumu ne mazāku kā 38 730,00 EUR (trīsdesmit astoņi tūkstoši septiņi simti trīsdesmit *euro* un 00 centi) *(100% no Līgumcenas)* un pašrisku ne lielāku kā 500,00 EUR (pieci simti *euro* un 00 centi),
      2. Līguma izpildē piesaistīto būvspeciālistu profesionālās civiltiesiskās atbildības apdrošināšanu konkrētā Objektā ar atbildības limitu ne mazāku kā 38 730,00 EUR (trīsdesmit astoņi tūkstoši septiņi simti trīsdesmit *euro* un 00 centi) *(100% no Līgumcenas)* un pašrisku ne lielāku kā 500,00 EUR (pieci simti *euro*, 00 centi) atbilstoši normatīvo aktu prasībām.
   2. Izpildītājs nodrošina Līguma 7.1.punktā minēto apdrošināšanu līdz Līguma darbības termiņa beigām. Izpildītājam ir pienākums iepriekš apdrošināšanas līguma un apdrošināšanas polises projektus saskaņot ar Pasūtītāju.
   3. Izpildītāja iesniegtajās civiltiesiskās atbildības apdrošināšanas polisēs kā trešajai personai ir jābūt minētam – Pasūtītājam un ir jābūt iekļautam apdrošinātāja apliecinājumam, ka apdrošinātājs neizmantos tam likumā „Par apdrošināšanas līgumu” piešķirtās tiesības izbeigt apdrošināšanas līgumu Izpildītāja likvidācijas vai maksātnespējas gadījumā.
   4. Ja apdrošināšanas polisei Līguma 7.2.punktā minētajā laikā beidzas termiņš, Izpildītājs iesniedz Pasūtītajam jaunus tāda paša veida un satura Līguma 7.1.punktā noteiktos dokumentus ne vēlāk kā 10 (desmit) daba dienas pirms iepriekšējās civiltiesiskās atbildības apdrošināšanas polises termiņa pēdējās dienas, uzrādot minēto dokumentu oriģinālus.
6. **PUŠU ATBILDĪBA**
   1. Puses ir savstarpēji atbildīgas par līgumsaistību neizpildi vai nepienācīgu izpildi, kā arī atbild par otrai Pusei šajā sakarā radušos zaudējumu atlīdzību.
   2. Ja Pasūtītājs neievēro Līgumā noteikto rēķina apmaksas termiņu, tad Izpildītājam ir tiesības prasīt no Pasūtītāja līgumsodu 0.5% (nulle komats pieci procenti) apmērā no laikā kavētās summas par katru nokavēto dienu, bet kopumā ne vairāk kā 10% (desmit procenti) no pamatparāda.
   3. Ja Izpildītājs kavē kādu no Līguma 4.1.punktā noteiktajiem Darbu izpildes termiņiem un/vai Pasūtītāja pretenzijā norādīto trūkumu novēršanas termiņu, tad Pasūtītājam ir tiesības prasīt no Izpildītāja līgumsodu 0.5% (nulle komats pieci procenti) apmērā no Līgumcenas par katru kavēto dienu, bet ne vairāk kā 10% no Līgumcenas.
   4. Ja Izpildītājs pārkāpj Līguma noteikumus, izņemot 8.3.punktā noteikto gadījumu, tad Pasūtītājam ir tiesības prasīt no Izpildītāja līgumsodu EUR 200,00 (divi simti *euro* un 00 centi) apmērā par katru konstatēto gadījumu.
   5. Puses vienojas, ka Pasūtītājam saskaņā ar Līgumu pienākošos līgumsodus Pasūtītājs ir tiesīgs vienpusēji aprēķināt un ieturēt no jebkura maksājuma, kas, pamatojoties uz šo Līgumu, pienākas Izpildītājam.
   6. Līgumsoda samaksa neatbrīvo Puses no Līgumā paredzēto saistību izpildes un neizslēdz atbildību par zaudējumu atlīdzināšanas pienākumu.
   7. Darbu nodošanas un pieņemšanas akta parakstīšana neatbrīvo Izpildītāju no atbildības par Darbu kvalitāti un trūkumiem, kas acīmredzami un nepārprotami neizriet no Izpildītāja Darbu ietvaros sagatavotās dokumentācijas.
   8. Izpildītājs ir atbildīgs par tā piesaistīto apakšuzņēmēju Darbu izpildi atbilstoši Līguma noteikumiem un par zaudējumiem, ko Līguma izpildē iesaistītie apakšuzņēmēji ar savu prettiesisko darbību vai bezdarbību ir nodarījuši Pasūtītājam un trešajām personām. Izpildītājs ir atbildīgs par visu saistību izpildi pret apakšuzņēmēju, tajā skaitā samaksas veikšanu.
7. **LĪGUMA SPĒKĀ STĀŠANĀS UN IZBEIGŠANA**
   1. Līgums stājas spēkā tā abpusējas parakstīšanas dienā. Līgums ir spēkā līdz tajā minēto saistību pilnīgai izpildei. Līguma abpusējas parakstīšanas datums tiek norādīts Līguma pirmās lapas labajā augšējā stūrī.
   2. Līgums var tikt izbeigts pirms termiņa jebkurā brīdī, Pusēm par to rakstiski vienojoties, vai vienpusēji Līgumā noteiktajā kārtībā.
   3. Pasūtītājs ir tiesīgs vienpusēji izbeigt Līgumu, par to 5 (piecas) dienas iepriekš nosūtot rakstisku paziņojumu un neatlīdzinot tādējādi radušos zaudējumus, šādos gadījumos:
      1. Izpildītājs neievēro kādu no Līguma 4.1.punktā noteiktajiem Darbu izpildes termiņiem un ja Izpildītāja nokavējums ir sasniedzis 5 (piecas) darba dienas;
      2. Izpildītājs tiek izslēgts no Būvkomersantu reģistra;
      3. Izpildītājs neievēro tiesiskus Pasūtītāja norādījumus vai arī nepilda kādas Līgumā noteiktās saistības vai pienākumus un, ja Izpildītājs šādu neizpildi nav novērsis 5 (piecu) darba dienu laikā pēc attiecīga rakstiska Pasūtītāja paziņojuma nosūtīšanas;
      4. ir uzsākta Izpildītāja likvidācija vai reorganizācija, vai arī Izpildītājs ir atzīts par maksātnespējīgu.
   4. Pasūtītājs ir tiesīgs nekavējoties vienpusēji izbeigt Līgumu bez jebkāda zaudējumu atlīdzības pienākuma, ja:
      1. Izpildītājs nav iesniedzis Pasūtītājam kādu no Līguma 7.1.punktā noteiktajiem dokumentiem;
      2. Publisko iepirkumu likuma 64.panta pirmajā daļā minētajos gadījumos.
   5. Izpildītājs ir tiesīgs vienpusēji izbeigt Līgumu, par to 5 (piecas) dienas iepriekš nosūtot rakstisku paziņojumu un neatlīdzinot tādējādi radušos zaudējumus, ja:
      1. ir uzsākta Pasūtītāja likvidācija vai reorganizācija, vai arī Pasūtītājs ir atzīts par maksātnespējīgu;
      2. ja Pasūtītājs vismaz 30 (trīsdesmit) dienas nepamatoti kavē Līgumā noteikto maksājumu veikšanas termiņu un Pasūtītājs pārkāpumu nenovērš 30 (trīsdesmit) dienu laikā no Izpildītāja pretenzijas nosūtīšanas dienas Pasūtītājam.
   6. Izbeidzot Līgumu pirms termiņa, Izpildītājs 3 (trīs) dienu laikā nodod Pasūtītājam visus dokumentus, ko ir saņēmis Līguma izpildes laikā.
8. **NEPĀVARAMA VARA**
   1. Puse tiek atbrīvota no atbildības par pilnīgu vai daļēju Līgumā paredzēto saistību neizpildi, ja šāda neizpilde ir notikusi Nepārvaramas varas iestāšanās rezultātā pēc Līguma spēkā stāšanās dienas.
   2. Pusei, kas nokļuvusi Nepārvaramas varas apstākļos, nekavējoties, bet ne vēlāk kā 3 (trīs) darba dienu laikā pēc Nepārvaramas varas iestāšanās dienas rakstiski jāinformē par to otra Puse un, ja tas ir iespējams, ziņojumam jāpievieno izziņa, kuru izsniegušas kompetentas iestādes un kura satur Nepārvaramas varas apstiprinājumu un raksturojumu.
   3. Ja Nepārvaramas varas dēļ Līguma saistības netiek pildītas ilgāk par 3 (trīs) mēnešiem, katrai Pusei ir tiesības izbeigt Līgumu, par to rakstveidā paziņojot otri Pusei vismaz 15 (piecpadsmit) dienas iepriekš. Šajā gadījumā Pusēm nav jāatlīdzina zaudējumi, kas radušies Līguma izbeigšanas rezultātā.
   4. Par nepārvaramas varas apstākli nav uzskatāms:
      1. Izpildītāja darbinieku un citu Līguma izpildē Izpildītāja iesaistīto personu (t.sk. Apakšuzņēmēju), saistību neizpilde, nesavlaicīga vai nepienācīga izpilde;
      2. apstāklis, kad Darbu izpildē Izpildītāja iesaistītajiem speciālistiem vairs nav spēkā esoši sertifikāti un/vai atļaujas, kas nepieciešamas Līgumā paredzēto saistību izpildei.
   5. Par zaudējumiem, kas radušies Nepārvaramas varas dēļ, neviena no Pusēm atbildību nenes, ja Puse ir informējusi otru Pusi atbilstoši Līguma 10.2.punktam.
9. **KONFIDENCIALITĀTE**
   1. Izpildītājs apņemas ievērot konfidencialitāti, tajā skaitā:
      1. nodrošināt Līgumā minētās informācijas neizpaušanu, tajā skaitā no trešo personu puses, kas piedalās vai ir iesaistītas Līguma izpildē;
      2. aizsargāt, neizplatīt un bez iepriekšējas Pasūtītāja rakstiskas atļaujas saņemšanas neizpaust trešajām personām pilnīgi vai daļēji ar šo Līgumu vai citu ar to izpildi saistītu dokumentu saturu, kā arī tehniska, komerciāla un jebkāda cita rakstura informāciju par Pasūtītāja darbību, kas kļuvusi Izpildītājam pieejama Līguma izpildes gaitā.
   2. Pasūtītājs apņemas ievērot konfidencialitāti  un bez Izpildītāja rakstiskas atļaujas saņemšanas neizpaust trešajām personām pilnīgi vai daļēji ar šo Līgumu vai citu ar to izpildi saistītu dokumentu, kurus pirms šā Līguma noslēgšanas Izpildītājs ir noteicis kā komercnoslēpumu un attiecīgi par to pirms Līguma noslēgšanas ir informējis Pasūtītāju. Jebkurā gadījumā, Izpildītājs nevar noteikt par komercnoslēpumu Līguma priekšmetu un tā izpildes rezultātu.
   3. Konfidencialitātes ierobežojumi neattiecas uz publiski un vispārpieejamu informāciju, kā arī uz informāciju, kuru saskaņā ar Līguma noteikumiem ir paredzēts darīt zināmu trešajām personām.
   4. Konfidencialitātes noteikumi neattiecas uz gadījumiem, kad informāciju pieprasa valsts vai pašvaldību iestādes un kurām šādas tiesības ir noteiktas Latvijas Republikas normatīvajos aktos.
   5. Puses vienojas, ka konfidencialitātes noteikumu neievērošana ir Līguma pārkāpums, kas cietušajai Pusei dod tiesības prasīt no vainīgās Puses konfidencialitātes noteikumu neievērošanas rezultātā radušos zaudējumu atlīdzināšanu.
   6. Šī Līguma nodaļas noteikumiem nav laika ierobežojuma un uz to neattiecas Līguma darbības termiņš.
10. **STRĪDI**
    1. Visi strīdi, kas rodas šī Līguma sakarā, vispirms tiek risināti Pušu savstarpējās sarunās, ja sarunās strīdu atrisināt neizdodas, tad jebkurš strīds, domstarpība vai prasība, kas izriet no šī Līguma, tiks izšķirts Latvijas Republikas tiesā, piemērojot Latvijas Republikā spēkā esošos normatīvos aktus.
    2. Ja sakarā ar Līgumu vai tā izpildi Pusēm pastāv strīds vai kāda no Pusēm ir iesniegusi prasību tiesā, tas nav pamats Izpildītājam pārtraukt un/vai apturēt Darbu izpildi sniegšanu vai kā citādi kavēt Darbu izpildi, kā arī Pasūtītājam aizturēt maksājumus vai kā citādi Pusēm nepildīt tos pienākumus, kuri tieši nav saistīti ar strīdu, izņemot ja šāda Līguma izpildes pārtraukšana vai maksājuma aizturēšana noteikta Līgumā.
11. **PUŠU PĀRSTĀVJI**

Lai sekmētu līgumsaistību izpildi pienācīgā kārtā un šajā Līgumā noteiktajos termiņos, Puses nosaka šādas kontaktpersonas:

* 1. Pasūtītāja kontaktpersona: *vārds, uzvārds, tālr.\_\_\_\_, e-pasts: \_\_\_\_\_\_.* Pasūtītāja kontaktpersona pilnībā pārzina Līguma noteikumus un viņai ir tiesības, nepārkāpjot Līguma robežas, risināt visus ar Līguma izpildi saistītos operatīvos jautājumus, organizēt un kontrolēt Līguma izpildes gaitu, tajā skaitā, bet ne tikai veikt komunikāciju starp Pasūtītāju un Izpildītāju, pieprasīt no Izpildītāja informāciju, sniegt informāciju Izpildītājam, organizēt ar Līgumu saistītās dokumentācijas nodošanu/ pieņemšanu, dot norādījumus par Līguma izpildi, kā arī veikt citas darbības, kas saistītas ar pienācīgu Līgumā paredzēto saistību izpildi. Šī persona nav pilnvarota parakstīti Līgumā paredzētos aktus, izdarīt grozījumus un papildinājumus Līgumā, ieskaitot, grozīt Līgumcenu un/vai Līgumā noteiktos termiņus.
  2. Izpildītāja kontaktpersona: *vārds, uzvārds, tālr.\_\_\_\_, e-pasts: \_\_\_\_\_\_.* Izpildītāja kontaktpersona pilnībā pārzina Līguma noteikumus un viņai ir tiesības, nepārkāpjot Līguma robežas, risināt visus ar Līguma izpildi saistītos operatīvos jautājumus, organizēt un kontrolēt Līguma izpildes gaitu, tajā skaitā, bet ne tikai veikt komunikāciju starp Pasūtītāju un Izpildītāju, pieprasīt no Pasūtītāja informāciju, sniegt informāciju Pasūtītājam, nodrošināt ar Līgumu saistītās dokumentācijas nodošanu/ pieņemšanu, kā arī veikt citas darbības, kas saistītas ar pienācīgu Līgumā paredzēto saistību izpildi, t.sk. parakstīt darbu nodošanas un pieņemšanas aktu. Šī persona *ir/nav* pilnvarota izdarīt grozījumus un papildinājumus Līgumā, ieskaitot, grozīt Līgumcenu un/vai Līgumā noteiktos termiņus.

1. **APAKŠUZŅĒMĒJU UN SPECIĀLISTU MAIŅA UN PIESAISTĪŠANA**
   1. Apakšuzņēmēju sarakstā (5.pielikums) Izpildītājs ir norādījis Līguma spēkā stāšanās dienā Līguma izpildē iesaistītos Apakšuzņēmējus (t.sk. Apakšuzņēmēju apakšuzņēmējus). Izpildītājs apņemas nekavējoties paziņot Pasūtītājam par jebkurām izmaiņām Apakšuzņēmēju sarakstā norādītajā informācijā, kā arī papildināt un iesniegt informāciju par Apakšuzņēmējiem, kas tiek iesaistīti Līguma izpildē pēc Līguma spēkā stāšanās dienas.
   2. Speciālistu sarakstā (6.pielikums) Izpildītājs ir norādījis Līguma spēkā stāšanās dienā Līguma izpildē iesaistītos speciālistus. Speciālistu sarakstā norādīto speciālistu nomaiņa pieļaujama tikai Līgumā noteiktajā kārtībā un gadījumos, ja ir saņemta Pasūtītāja rakstveida piekrišana attiecīgā speciālista nomaiņai.
   3. Izpildītājs nav tiesīgs bez saskaņošanas ar Pasūtītāju veikt Speciālistu sarakstā norādīto speciālistu un Apakšuzņēmēju sarakstā norādīto Apakšuzņēmēju nomaiņu un/vai iesaistīt papildu Apakšuzņēmējus Līguma izpildē. Pēc Pasūtītāja ieskatiem, Pasūtītājs ir tiesīgs pirms lēmuma pieņemšanas par Speciālistu sarakstā norādīto speciālistu un/vai Apakšuzņēmēju sarakstā norādīto Apakšuzņēmēju nomaiņu prasīt nomaināmo speciālistu un/vai Apakšuzņēmēja viedokli par nomaiņas iemesliem.
   4. Izpildītājam ir pienākums saskaņot ar Pasūtītāju papildu speciālistu un/vai Apakšuzņēmēju piesaisti Līguma izpildē.
   5. Pasūtītājs nepiekrīt Speciālistu sarakstā norādīto speciālistu nomaiņai Līgumā norādītajos gadījumos un gadījumos, kad Speciālistu sarakstā norādītā speciālista nomaiņai piedāvātais speciālist neatbilst iepirkuma procedūras dokumentos Izpildītāja piesaistītajiem speciālistiem izvirzītajām prasībām vai tam nav vismaz tādas pašas kvalifikācijas un pieredzes kā speciālistiem, kas tika vērtēti, nosakot saimnieciski visizdevīgāko piedāvājumu.
   6. Pasūtītājs nepiekrīt Apakšuzņēmēju sarakstā norādīto Apakšuzņēmēju nomaiņai, ja pastāv kāds no šādiem nosacījumiem:
      1. piedāvātais Apakšuzņēmējs neatbilst iepirkuma procedūras dokumentos Apakšuzņēmējiem izvirzītajām prasībām;
      2. tiek nomainīts Apakšuzņēmējs, uz kura iespējām Izpildītājs balstījies, lai apliecinātu savas kvalifikācijas atbilstību iepirkuma procedūras dokumentos noteiktajām prasībām, un piedāvātajam Apakšuzņēmējam nav vismaz tādas pašas kvalifikācijas, uz kādu Izpildītājs atsaucies, apliecinot savu atbilstību iepirkuma procedūrā noteiktajām prasībām, vai tas atbilst Publisko iepirkumu likuma [42.panta](http://likumi.lv/ta/id/287760-publisko-iepirkumu-likums#p42) pirmajā daļā minētajiem pretendentu izslēgšanas gadījumiem;
      3. piedāvātais Apakšuzņēmējs, kura veicamo darbu vai sniedzamo pakalpojumu vērtība ir vismaz 10 % procenti no kopējās Līguma vērtības (Apakšuzņēmēja veicamo darbu vai sniedzamo pakalpojumu vērtība tiek noteikta Publisko iepirkumu likuma 63.panta trešajā daļā noteiktajā kārtībā), atbilst Publisko iepirkumu likuma [42.panta](http://likumi.lv/ta/id/287760-publisko-iepirkumu-likums#p42) pirmajā daļā minētajiem pretendentu izslēgšanas gadījumiem;
      4. Apakšuzņēmēja maiņas rezultātā tiktu izdarīti tādi grozījumi Izpildītāja piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
   7. Pasūtītājs nepiekrīt jauna Apakšuzņēmēja piesaistei gadījumā, kad šādas izmaiņas, ja tās tiktu veiktas sākotnējā piedāvājumā, būtu ietekmējušas piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.
   8. Pārbaudot jaunā Apakšuzņēmēja atbilstību, Pasūtītājs piemēro Publisko iepirkumu likuma [42.panta](http://likumi.lv/ta/id/287760-publisko-iepirkumu-likums#p42) noteikumus, minētā panta trešajā daļā noteiktos termiņus skaita no dienas, kad lūgums par Apakšuzņēmēja nomaiņu iesniegts Pasūtītājam.
   9. Pasūtītājs pieņem lēmumu atļaut vai atteikt Speciālistu sarakstā norādīto speciālistu un/vai Apakšuzņēmēju sarakstā norādīto Apakšuzņēmēju nomaiņai vai jaunu Apakšuzņēmēju un/vai speciālistu iesaistīšanu Līguma izpildē, ne vēlāk kā 5 (piecu) darba dienu laikā no dienas, kad Pasūtītājs ir saņēmis visu informāciju un dokumentus, kas nepieciešami lēmuma pieņemšanai saskaņā ar Līguma un Publisko iepirkumu likuma noteikumiem. Par pieņemto lēmumu Pasūtītājs rakstveidā paziņo Izpildītājam.
2. **CITI NOTEIKUMI**
   1. Katrai Puseipar Līgumā neparedzētiem apstākļiem, kuri var negatīvi ietekmēt saistību izpildi vai saistību izpildes termiņu, 5 (piecas) darba dienu laikā no to rašanās brīža rakstiski jāpaziņo otrai Pusei. Ja Izpildītājs nav iesniedzis Pasūtītājam attiecīgu paziņojumu šajā punktā noteiktajā termiņā, Izpildītājs nevar prasīt pagarināt Līgumā noteikto saistību izpildes termiņu balstoties uz apstākļiem, par kuriem nav savlaicīgi sniedzis paziņojumu.
   2. Gadījumā, ja kāda no Pusēm tiek reorganizēta, Līgums paliek spēkā, un tā noteikumi ir saistoši Pušu saistību pārņēmējam.
   3. Ja vien Līgumā nav noteikts savādāk, jebkuri grozījumi vai papildinājumi Līgumā, izdarāmi rakstveidā un tie kļūst par Līguma neatņemamu sastāvdaļu pēc tam, kad tos ir parakstījušas abas Puses un tie ir reģistrēti Pasūtītāja lietvedībā.
   4. Šī Līguma nodaļu virsraksti ir lietoti vienīgi ērtībai un nevar tikt izmantoti šī Līguma noteikumu interpretācijai.
   5. Ja kāds no Līguma noteikumiem zaudē spēku normatīvo aktu grozījumu rezultātā, pārējie Līguma noteikumi nezaudē spēku un šajā gadījumā Pušu pienākums ir piemērot Līgumu atbilstoši spēkā esošajiem normatīvajiem aktiem.
   6. Ja kāds no Līgumā vai tā pielikumos norādītajiem normatīvajiem aktiem zaudē spēku un tā vietā tiek pieņemts jauns normatīvais akts, kurš regulē tos pašus jautājumus, kurus regulēja spēku zaudējušais akts, ar tā spēkā stāšanās brīdi piemēro jauno, spēkā esošo normatīvo aktu.
   7. Ja kādai no Pusēm tiek mainīts juridiskais statuss vai kādi šajā Līgumā minētie Pušu vai Pušu pārstāvju rekvizīti, tālruņa, faksa numuri, adreses, u.c. vai Pušu pārstāvji, tad tā nekavējoties rakstiski paziņo par to otrai Pusei. Ja Puse neizpilda šī punkta noteikumus, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju par otru Pusi.
   8. Līgums sagatavots uz 9 (deviņām) lapām 2 (divos) eksemplāros latviešu valodā, abiem eksemplāriem ir vienāds juridiskais spēks, viens Līguma eksemplārs tiek nodots Pasūtītājam, bet otrs – Izpildītājam.
   9. Līguma neatņemamas sastāvdaļas ir šādi pielikumi:
      1. 1.pielikums – Tehniskā specifikācija uz 6 (sešām) lapām;
      2. 2.pielikums – Tehniskais piedāvājums uz 12 (divpadsmit) lapām;
      3. 3.pielikums – Finanšu piedāvājums uz 1 (vienas) lapas;
      4. 4.pielikums – Darbu nodošanas un pieņemšanas akta paraugs uz 1 (vienas) lapas;
      5. 5.pielikums – Apakšuzņēmēju saraksts uz 1 (vienas) lapas;
      6. 6.pielikums – Speciālistu saraksts uz 1 (vienas) lapas.
3. **PUšu PARAKSTI UN REKVIZĪTI**

|  |  |
| --- | --- |
| **Pasūtītājs** | **Izpildītājs** |
| **VAS „Valsts nekustamie īpašumi”**  Vienotais reģ. Nr. 40003294758  Juridiskā adrese: Vaļņu iela 28, Rīga, LV-1980  banka: AS SEB banka  Kods: UNLALV2X  Konta Nr.: LV22UNLA0002200609436  Tālr: 80002000  vni@vni.lv | **SIA „Alberta projekts”**  Reģ. Nr. 40003719843  Juridiskā adrese: Duntes iela 28-96, Rīga, LV-1050  banka: AS Swedbank  Kods: HABALV22  Konta Nr.: LV88HABA0551011682762  Tālr: 29377624  [torna\_iela\_1@albertaprojekts.lv](mailto:torna_iela_1@albertaprojekts.lv) |
| R.Neimanis | D.Šīraks |

|  |  |
| --- | --- |
| K.Gruškevica |  |